Document ID: 32008D0684

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Αυγούστου 2008 για τροποποίηση της απόφασης 2006/133/ΕΚ που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner - Buhrer) Nickle κ.α. [νηματώδης σκώληκας των κωνοφόρων (ΝΣΚ)] όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί ο ΝΣΚ [κοινοποιηθείσα υπό τον αριθμό Ε(2008) 4407] (2008/684/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 και το άρθρο 16 παράγραφος 5 δεύτερη πρόταση, Εκτιμώντας τα ακόλουθα: (1) Σύμφωνα με την απόφαση 2006/133/ΕΚ της Επιτροπής, της 13ης Φεβρουαρίου 2006, με την οποία απαιτείται από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner - Buhrer) Nickle κ.α. (νηματώδους σκώληκα των κωνοφόρων - ΝΣΚ) όσον αφορά περιοχές της Πορτογαλίας, εκτός εκείνων στις οποίες διαπιστώθηκε ότι δεν έχει εμφανιστεί (2), η Πορτογαλία εφαρμόζει σχέδιο εκρίζωσης κατά της εξάπλωσης του νηματώδους σκώληκα των κωνοφόρων. (2) Η Πορτογαλία εξέδωσε υπουργικό διάταγμα (Portaria αριθ. 358/2008 της 12ης Μαΐου 2008), το οποίο απαγορεύει τη μεταφορά ευπαθούς ξυλείας και ευπαθών φυτών εκτός της ηπειρωτικής Πορτογαλίας, εκτός εάν η ξυλεία έχει υποστεί θερμική επεξεργασία και τα φυτά έχουν δεόντως επιθεωρηθεί. (3) Η Πορτογαλία υπέβαλε στην Επιτροπή πρόταση σχεδίου επιθεωρήσεων, όπως προβλέπεται στο άρθρο 4 παράγραφος 2 της απόφασης 2006/133/ΕΚ, για το σύνολο του πορτογαλικού εδάφους. Η πρόταση συζητήθηκε στη μόνιμη φυτοϋγειονομική επιτροπή στις 26 και 27 Μαΐου 2008. Ωστόσο, με βάση τα συμπεράσματα της εν λόγω επιτροπής, η Επιτροπή δεν ενέκρινε το σχέδιο, λόγω ανεπαρκούς έντασης της παρακολούθησης. (4) Η Πορτογαλία ενημέρωσε την Επιτροπή, στις 5 Ιουνίου 2008, σχετικά με τον εντοπισμό νέων κρουσμάτων ΝΣΚ κατόπιν έκτακτης έρευνας εκ μέρους των πορτογαλικών αρχών, επιπλέον της ετήσιας επιθεώρησης, στο τμήμα της Πορτογαλίας στο οποίο μέχρι τότε δεν είχε εμφανιστεί ο ΝΣΚ. (5) Από την αποστολή επιθεώρησης που πραγματοποίησε το Γραφείο Τροφίμων και Κτηνιατρικών Θεμάτων, από τις 2 έως τις 6 Ιουνίου 2008, διαπιστώθηκε, αφενός, ότι τα διαθέσιμα στοιχεία δεν επαρκούν για να επιβεβαιωθεί ότι υπάρχουν στην Πορτογαλία περιοχές απαλλαγμένες από το ΝΣΚ και αφετέρου, ότι δεν εφαρμόζονται πλήρως τα κοινοτικά και εθνικά μέτρα. (6) Ως εκ τούτου δεν μπορεί να αποκλειστεί εντελώς το ενδεχόμενο εξάπλωσης του ΝΣΚ εκτός των οριοθετημένων περιοχών της Πορτογαλίας εξ αιτίας των μετακινήσεων ευπαθούς ξυλείας και φλοιού και ευπαθών φυτών. Επιπλέον, προς το παρόν, τα κράτη μέλη, εκτός της Πορτογαλίας, δεν έχουν τη δυνατότητα να ελέγχουν την είσοδο στο έδαφός τους ευπαθούς ξυλείας και φλοιού και ευπαθών φυτών προερχομένων από όλα τα τμήματα της Πορτογαλίας. (7) Για την προστασία του εδάφους άλλων κρατών μελών από το ΝΣΚ και των εμπορικών συμφερόντων της Κοινότητας έναντι τρίτων χωρών, οι μεταφορές ευπαθούς ξυλείας και φλοιού και ευπαθών φυτών από τις οριοθετημένες περιοχές της Πορτογαλίας προς άλλα κράτη μέλη και τρίτες χώρες πρέπει να απαγορεύονται, εκτός αν το εν λόγω υλικό έχει υποβληθεί σε κατάλληλη επεξεργασία ή, όσον αφορά τα φυτά, σε κατάλληλη επιθεώρηση. Επομένως, οι απαιτήσεις για μεταφορές ευπαθούς ξυλείας και φλοιού και ευπαθών φυτών από οριοθετημένες περιοχές προς περιοχές της Πορτογαλίας, εκτός των οριοθετημένων περιοχών, ή προς άλλα κράτη μέλη, πρέπει να επεκταθούν σε όλες τις μεταφορές από τις οριοθετημένες περιοχές της Πορτογαλίας προς άλλα κράτη μέλη και τρίτες χώρες. Η ιχνηλασιμότητα πρέπει να εξασφαλίζεται με την επισύναψη του φυτοϋγειονομικού διαβατηρίου ή του σήματος αναγνώρισης σε κάθε μονάδα της αποστολής. Το πεδίο των δραστηριοτήτων ελέγχου των κρατών μελών πρέπει να διευρυνθεί, ώστε να έχουν τη δυνατότητα να ελέγχουν την ευπαθή ξυλεία και φλοιό και τα ευπαθή φυτά που μετακινούνται από την Πορτογαλία προς το έδαφός τους. (8) Στην απόφαση 2008/489/ΕΚ της Επιτροπής, της 27ης Ιουνίου 2008, σχετικά με προσωρινά μέτρα προστασίας από την εξάπλωση του Bursaphelenchus xylophilus (Steiner et Buhrer) Nickle κ.α. (νηματώδους σκώληκα των κωνοφόρων) στην Πορτογαλία (3) προβλέπεται η λήψη των μέτρων αυτών εν αναμονή της συνεδρίασης της μόνιμης φυτοϋγειονομικής επιτροπής. Για το λόγο αυτό κρίνεται επί του παρόντος σκόπιμη η επικύρωση των μέτρων αυτών και η κατάργηση της οδηγίας 2008/489/ΕΚ. (9) Συνεπώς, η απόφαση 2006/133/ΕΚ πρέπει να τροποποιηθεί ανάλογα. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2006/133/ΕΚ τροποποιείται ως εξής: 1. Στο άρθρο 2 πρώτο εδάφιο, προστίθεται η ακόλουθη φράση: «Επιπλέον η Πορτογαλία εξασφαλίζει ότι πληρούνται οι όροι του σημείου 1 του παραρτήματος, σχετικά με ευπαθή ξυλεία και φλοιό και ευπαθή φυτά που μεταφέρονται από οριοθετημένες περιοχές σε περιοχές της Πορτογαλίας, εκτός των οριοθετημένων περιοχών, ή σε άλλα κράτη μέλη ή σε τρίτες χώρες». 2. Στο άρθρο 3, το στοιχείο α) αντικαθίσταται από το ακόλουθο κείμενο: «α) να υποβάλλουν σε δοκιμές ανίχνευσης του ΝΣΚ τις αποστολές ευπαθούς ξυλείας και φλοιού και ευπαθών φυτών που προέρχονται από την Πορτογαλία και μεταφέρονται στο έδαφός τους·». 3. Το παράρτημα της απόφασης 2006/133/ΕΚ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση θα επανεξεταστεί με βάση τα αποτελέσματα του προγράμματος ερευνών που αναφέρεται στο άρθρο 4 παράγραφος 2 της απόφασης 2006/133/ΕΚ. Άρθρο 3 Η απόφαση 2008/489/ΕΚ καταργείται. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 19 Αυγούστου 2008.

Classification Labels:
578
576
575
574

Label Descriptions:
{"578": "Δάση", "576": "Κτήματα Δήμων και Κοινοτήτων", "575": "Συστήματα αγροτικής εκμετάλευσης", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 1386
2442
5283
122
3584
2106
4590
912
2200
1063
3941

EuroVoc IDs (Expanded): 1386
2442
5283
122
3584
2106
4590
912
2200
1063
3941

Dataset Source: meu

Split: train